**''Службени гласник Републике Србије''**

**број 81/17 од 31. августа 2017. године**

**3149**

На основу члана 74. став 4. Закона о друштвеној бризи о деци („Службени гласник РС”, бр. 49/92, 29/93, 53/93, 67/93, 67/93 – др. закон, 28/94, 47/94, 48/94 – др. закон, 25/96, 29/01, 16/02 – др. закон, 62/03 – др. закон, 62/03 и 101/05 – др. закон и 18/10 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 74/12 – исправка – УС, 7/14 – УС и 44/14),

Влада доноси

**УРЕДБУ**

**о утврђивању посебних износа који се плаћају за време трајања „Дечје недеље” у 2017. години**

Члан 1.

За време трајања „Дечје недеље” од 2. до 8. октобра 2017. године плаћа се посебан износ, и то на:

|  |  |
| --- | --- |
|  | Динара |
| 1. Сваку продату карту у међумесном и међународном превозу у железничком, водном, ваздушном и друмском саобраћају | 40,00 |
| 2. Сваку поштанску пошиљку у унутрашњем поштанском саобраћају, осим на пошиљке новина и часописа чији пријем, пренос и уручење обављају јавни поштански оператор и други поштански оператори, у складу са Законом о поштанским услугама („Службени гласник РС”, бр. 18/05, 30/10 и 62/14) | 10,00 |
| 3. Сваку продату улазницу за позориште, биоскоп, другу културну манифестацију и спортску приредбу за коју се наплаћују улазнице | 33,00 |
| 4. Сваку продату грамофонску плочу, музички компакт-диск и видео касету | 20,00 |

Члан 2.

Дистрибуцију пропагандног материјала и организацију наплате посебних износа из члана 1. ове уредбе обавља организација „Пријатељи деце Србије” у сарадњи са општинском управом – службом дечије заштите.

Члан 3.

Средства из члана 1. ове уредбе прикупљена у општинама у време трајања „Дечје недеље” уплаћују се на рачун прописан за уплату јавних прихода буџета Републике број 840-716211843-56 – Средства прикупљена за време „Дечје недеље” у складу са Правилником о условима и начину вођења рачуна за уплату јавних прихода и распоред средстава са тих рачуна („Службени гласник РС”, бр. 16/16, 49/16, 107/16 и 46/17).

Члан 4.

Средства из члана 1. ове уредбе користиће се за реализацију Програма активности за време трајања „Дечје недеље” у времену од 2. до 8. октобра 2017. године (у даљем тексту: Програм), и то:

1) 40% за активности на републичком нивоу у складу са Програмом и за штампање и дистрибуцију пропагандног материјала и налепница;

2) 60% за активности на општинском нивоу у складу са Програмом.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-8303/2017

У Београду, 31. августа 2017. године

**Влада**

Председник,

**Ана Брнабић,** с.р.